section_heading: Tijek i posljedice pobune
paragraph_text: U trenucima najžešćih sukoba pobuni se pridružilo i brojno Ngoni pleme s gotovo 5.000 ratnika, nakon čega je njemački car poslao 1.000 njemačkih vojnika kako bi obustavio nerede u koloniji. Guverner Gustav Adolf von Götzen osjetio je kako je to bio pravi trenutak za ofenzivu te je uz novopridošla pojačanja krenuo prema tanzanijskom jugu uništavajući sela, usjeve, i skladišta hrane nakon čega su tisuće umrle od gladi. Iako su pobunjenici izvršili nekoliko uspješnih gerilskih napada iz zasjede, njemačko vatreno oružje donijelo je prevagu kolonijalnim trupama. Najodlučniji otpor pružilo je Ngoni pleme na čijem se čelu nalazio poglavica Songea, ubijen početkom 1906. godine. Godine 1907. pobuna je gotovo u cijelosti suzbijena uz velike ljudske žrtve, masovnu pothranjenost i uništenje nekoć nastanjenih područja južne Tanganjike.